DIRETTIVA TAL-KUMMISSJONI 2004/102/KE
tal-5 ta' Ottubru 2004
li temenda l-Annessi II, III, IV u V tad-Direttiva tal-Kunsill 2000/29/KE dwar miżuri protettivi kontra l-introduzzjoni fil-komunità ta’ organiżmi li huma ta’ ħsara għall-pjanti jew prodotti tal-pjanti u kontra t-tixrid tagħhom fil-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2000/29/EC tat-8 ta’ Mejju 2000 dwar miżuri protettivi kontra l-introduzzjoni fil-komunità ta’ organiżmi li jagħmlu ħsara lill-pjanti u prodotti tal-pjanti u kontra t-tixrid tagħhom fil-Komunità (1), u b’mod partikolari punti (c) u (d) tat-tieni paragrafu ta’ l-Artikolu 14 tagħha,
Billi:
(1)
Id-Direttiva 2000/29/KE tistipula li l-injam tal-koniferi (Coniferales), ħlief għal dak tat-Thuja L., fil-forma ta’ kaxxi ta’ l-ippakkjar, ċestuni, tankijiet, paliti, kaxxi tal-paliti jew twavel oħra tat-tagħbija, dunnage, spacers u bearers li jinkludu dawk li ma żammewx il-wiċċ tond naturali tagħhom, li joriġinaw mill-Kanada, miċ-Ċina, mill-Ġappun, mill-Korea, mit-Tajwan u mill-Istati Uniti għandha titneħħilhom il-qoxra, u l-ħofor tas-susa li jkunu ikbar minn 3 mm bejn naħa u oħra, u li jkollhom kontenut umduż espress bħala persentaġġ tal-materja niexfa, ta’ inqas minn 20%, milħuq fil-ħin tal-manifattura.
(2)
L-Istandards Internazzjonali tal-FAO għall-Miżuri tal-Fitosanitarji Nru 15 fuq Il-Linji ta’ Gwida li jirregolaw il-materjal ta’ l-ippakkjar ta' l-injam fil-kummerċ internazzjonali (2) fihom miżuri fitosanitarji fir-rigward tal-moviment tal-materjal ta’ l-ippakkjar ta’ l-injam fil-forma ta’ kontenituri ta’ l-ippakkjar, ċestuni, tankijiet, paliti, twavel tat-tagħbija, għenuq tal-paliti u dunnage, immirati li jnaqqsu r-riskju ta’ l-introduzzjoni u/jew tixrid tal-parassiti tal-kwarantina assoċjati mal-materjal ta’ l-ippakkjar ta’ l-injam, magħmul mill-injam mhux maħdum tal-koniferi jew le, li jintuża fil-kummerċ internazzjonali. Id-dispożizzjonijiet rilevanti tad-Direttiva 2000/29/KE fuq il-materjal ta’ l-ippakkjar ta’ l-injam għandhom jiġu konformi mad-dispożizzjonijiet ta’ l-istess Linji ta’ Gwida.
(3)
Id-dispożizzjonijiet għall-injam li joriġina mill-pajjiżi fejn il-Bursaphelenchus xylophilus (Steiner et Bührer) Nickle et al. hija magħrufa li sseħħ ghandhom ikunu mmodifikati għal trattamenti tekniċi ġodda kontra l-patoġeni u jiġu disponibbli.
(4)
Id-dispożizzjonijiet għall-injam li joriġinaw mir-Russja, il-Każakstan, u t-Turkija u pajjiżi terzi oħrajn għandhom jiġu mtejba u aġġustati biex jipproteġu aħjar il-Komunità kontra l-introduzzjoni ta’ l-injam li jaffettwa l-organiżmi li jagħmlu l-ħsara u jittieħdu in konsiderazzjoni trattamenti tekniċi ġodda, li ġew disponibbli riċentement kontra l-organiżmi li jagħmlu l-ħsara lill-injam.
(5)
Dawn il-miżuri mtejba għandhom jinkludu l-użu ta’ “ċertifikat fitosanitarju” għall-prodotti ta’ l-injam li joriġinaw minn pajjiżi terzi.
(6)
Id-dispożizzjonijiet fir-rigward tal-Cryphonectria parasitica (Murrill.) Barr. għandhom jiġu mtejba biex tittieħed in konsiderazzjoni l-informazzjoni aġġornata tal-preżenza taghhom fil-Komunità, ir-riskju li tiġi introdotta u mxerda fil-Komunità b’injam u l-qoxra iżolata tal-Castanea Mill., billi jiġu ristretti għal żoni protetti fir-Repubblika Ċeka, id-Danimarka, il-Greċja, l-Irlanda, l-Isvezja u r-Renju Unit fejn kien determinat li dan l-organiżmu m’huwiex preżenti.
(7)
Id-dispożizzjonijiet f’dak li jirrigwarda prodotti ta' l-injam li għandhom ikunu suġġetti għall-ispezzjoni tas-saħħa tal-pjanti fil-pajjiż ta' l-oriġini jew il-pajjiż li jikkunsinna li joriġina barra l-Komunità qabel ma jitħalla jidħol fil-Komunità jew jiċċaqlaq fil-Komunità, irid jiġi mmodifikat fid-dawl tat-tibdil magħmul fir-rekwiżiti tekniċi fuq injam bħal dan u tibdil fit-tariffa u n-nomenklatura statistika u t-Tariffa Komuni Doganali.
(8)
Id-dispożizzjonijiet f’dak li jirrigwarda r-riskju ta’ l-introduzzjoni ta’ organiżmi li jagħmlu l-ħsara tal-qoxra iżolata tal-koniferi (Coniferales) li joriġinaw minn ċerti pajjiżi terzi għandhom ikunu mmodifikati, hekk kif informazzjoni ġdida tkun disponibbli fuq it-trattament ta’ qoxra iżolata bħal din, li jagħmlu ovvju r-riskju msemmi hawn fuq.
(9)
L-organiżmu li jagħmel il-ħsara Ceratocystis virescens (Davidson) Moreau jista’ jiġi l-isem li jkun ġeneralment aċċettat għall-organiżmu Ceratocystis coerulescens (Münch) Bakshi.
(10)
L-Annessi rilevanti għad-Direttiva 2000/29/KE għandhom ghalhekk jiġu emendati kif xieraq.
(11)
Il-miżuri pprovduti f’din id-Direttiva huma skond l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DIRETTIVA:
Artikolu 1
L-Annessi II, III, IV u V tad-Direttiva 2000/29/KE huma emendati skond l-Anness ta’ din id-Direttiva.
Artikolu 2
1. L-Istati Membri għandhom jadottaw u jippubblikaw sa mhux aktar tard mit-28 ta’ Frar 2005, il-liġijiet, ir-regolamenti u d-dispożizzjonijiet amministrattivi neċessarji biex ikunu konformi ma’ din id-Direttiva. Huma għandhom jikkomunikaw minnufih mal-Kummissjoni t-test ta’ dawn id-dispożizzjonijiet u t-tabelli ta’ korrelazzjoni bejn dawn id-dispożizzjonijiet u din id-Direttiva.
Dawn id-dispożizzjonijiet għandhom japplikaw mill-1 ta’ Marzu 2005.
Meta l-Istati Membri jadottaw dawn id-dispożizzjonijiet, dawn għandu jkollhom referenza għal din id-Direttiva jew ikunu akkumpanjati b’referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha tkun din ir-referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali, li huma jadottaw fil-qasam iggvernat minn din id-Direttiva.
Artikolu 3
Din id-Direttiva għandha tidħol fis-seħħ fl-għoxrin ġurnata wara li tkun ippubblikata fil- Ġurnal Uffiċjali ta’ l-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmula fi Brussel, nhar l-5 ta' Ottubru 2004.